PRINS ÎN FLAGRANT DELICT, ÎNTR-UN DOSAR PENAL DE TRAFIC DE DROGURI
La data de 28 februarie a.c., polițiștii Serviciului de Combatere a Criminalității Organizate Satu Mare, împreună cu procurorii D.I.I.C.O.T. – Biroul Teritorial Satu Mare, au efectuat o acțiune de prindere în flagrant delict, într-un dosar penal având ca obiect comiterea infracțiunilor de trafic de droguri de risc și de mare risc.
Astfel, polițiștii au depistat în flagrant delict, în județul Satu Mare, o persoană care ar fi comercializat canabis unor elevi.
Ulterior, a fost pus în executare un mandat de percheziție domiciliară, fiind descoperite mai multe doze de canabis, un cântar electronic de mare precizie, două grindere, 1.000 de lei, precum și alte mijloace de probă.
La aceeași dată, procurorii D.I.I.C.O.T. – Biroul Teritorial Satu Mare au dispus reținerea persoanei în cauză, pentru 24 de ore.
Ieri, 29 februarie, judecătorul de drepturi și libertăți din cadrul Tribunalului Satu Mare a dispus arestarea preventivă a persoanei în cauză, pentru 30 de zile.
Suportul de specialitate a fost asigurat de către Direcția Operațiuni Speciale din cadrul Poliției Române.
Facem precizarea că, pe întreg parcursul procesului penal, persoanele cercetate beneficiază de drepturile și garanțiile procesuale prevăzute de Codul de procedură penală, precum și de prezumția de nevinovăție.